**În anticameră**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În cupe de cristal stă cerul,

Nebotezaţi când ne'ntrupăm,

Albastră-i lacrima şi dorul

Pe veci în suflet îl purtăm.

Un pas în faţă, doi în spate,

Pe drumul vieţii rătăcim

Şi suspinăm că nu se-mparte

Destinul la un număr prim.

Sunt vise ce se cer trăite

Şi clocotesc adesea-n noi,

În anticameră, iubite,

Ne ducem viaţa trişti şi goi.

Cu poarta inimii închisă,

Uităm de zborul absolut,

De viaţă ce ne-a fost promisă,

De ochii vii zidiți în lut.

Întinderi albe cresc din mine

Şi macii-i văd cum înfloresc,

Iar nuferii au cupe pline,

Dar tu nu ştii cât te iubesc...